Slik skal Frp-Siv flørte med homo-velgerne
Homoforkjemperne i Frp tapte på landsmøtet i mai i år kampen om en mer liberal homopolitikk i partiet. Da ble et forslag om å tillate homofile å adoptere barn nedstemt. Homopakke Nå lanserer programkomiteen i Frp en homopakke foran neste år landsmøte hvor det i Frp-sammenheng ligger en rekke radikale forslag. I det nye partiprogrammet foreslår programkomiteen: * Frp vil ikke revurdere eller forkaste dagens ekteskapslov. * Frp vil la homofile par bli vurdert for adopsjon på lik linje med heterofile par. * Frp vil ikke lenger si nei til kunstig befruktning for lesbiske par. Kari Kjønaas Kjos i Frps programkomité sier til VG Nett at komiteen har jobbet bevisst med å fjerne formuleringer om at de er «mot» ting. - Frp har et ønske om at vi skal behandle alle mennesker likt. Derfor fjerner vi formuleringer i programmet som ikke fremmer likebehandling og likeverd, sier Kjos. Likevel vil Frp fortsatt forby surrogati, hvor man bruker en annen persons livmor, i Norge. Ingen mobbing I tidligere partiprogram har Fremskrittspartiet aktivt jobbet mot at homofile par skulle få adoptere barn. Begrunnelsen da var at partiet fryktet mobbing av barna. - Det er ikke noen tvil om at samfunnet har behandlet homofile dårlig. Nå er det heldigvis blitt mye bedre. Stadig flere står frem som homofile og bidrar til å løfte homofili til ikke lenger å være noe unaturlig. - Er det ikke lenger barn som mobbes fordi de har homofile foreldre? - Jeg har ikke truffet noen homofile som har barn og som sier at barna blir mobbet. Når vi ikke lenger får slike tilbakemeldinger, så ser jeg ikke lenger noen grunn til at vi skal forskjellsbehandle homofile og heterofile, sier Kjos. Kommer etter Samtidig innrømmer Kari Kjos at partiet ikke er eller har vært noen pådriver for ny homopolitikk. - Nei, vi er ikke noen pådriver. Men vi følger med i samfunnet og endrer partiprogrammet i takt med det. - Men det er jo flere år siden ekteskapsloven ble endret. Henger dere etter? - På fryktelig mange områder er vi i front med ny politikk, men i disse sakene er det vi som kommer etter, sier Kjos. Tukle med naturen At partiet nå vil si ja til kunstig befruktning vil bli et stridsspørsmål internt i partiet. - Jeg synes egentlig det er litt vanskelig å tukle for mye med naturen og lage noe som mennesker selv ikke greier. Så er det et spørsmål om hvor viktig det er sammenlignet med alle de andre helseutgiftene. - Samtidig er manges ønske om å få barn veldig sterkt. Jeg har ikke noen gode argumenter for å sette ned foten for dem, sier Kjos. Skeptisk Den nye politikken står i sterk kontrast til partiets holdning overfor par av samme kjønn. - Det overrasker meg ikke veldig at folk blir mer liberale i synet på homofile. Men vi mener at det går et skille i forhold til adopsjon. Enten man liker det eller ikke, trengs det en mann og en dame for å lage barn, sa Siv Jensen til VG 14. mai 2007. Også tidligere partiformann Carl I. Hagen er kritisk. - Når det er en kø av gifte heterofile ektepar som gjerne vil adoptere, så synes jeg det er naturlig å sikre adoptivbarn en mor og en far, sa Hagen til VG 14. april i år.
Programkomiteen i Frp vil frede ekteskapsloven, la homofile adoptere barn og gi lesbiske par kunstig befruktning.